Video: Vierjarige wat bid vir krag gryp harte aan‘n Skermgreep uit die video. Saam met Veronica is haar pa, Bennie, en haar jonger sussie op sy skoot. ŉ Skattige video van ŉ dogtertjie wat bid vir krag en die duiwel uit haar huis jaag gryp steeds harte aan op sosiale media. Die radio-omroeper Martin Bester het haar na sy ontbytprogram op Jacaranda FM genooi om vir luisteraars te bid. Klein Veronica Dercksen (4) en haar ouers, Bennie en Annatjie, het die hele ent van Brits in Noordwes gery om dié radiostasie in Midrand te besoek. Veronica se jonger sussie was ook by. Die skattige video het veral sosialemediagebruikers vermaak ná die hewige kragonderbrekings in gedeeltes van Pretoria-Oos nadat ŉ brand die Wapadrand-substasie in puin gelê het. “Liewe Jesus, maak my pappa en my sussie en my mamma rustig, rustig,” bid Veronica in die video wat deur haar ma opgeneem is. “Gee vir my elke krag en maak my mamma rustig. Gee vir my sussie ballonne en vir my. Gee vir my baie krag, want die krag was elke dag af en toe kan ek vir niemand sien nie. Die Here maak vir my en my sussie rustig, rustig.” Veronica verjaag ook die duiwel. “Duiwel! Uit hierdie huis uit! En ek belowe jou, jy gaan nooit weer hier binne nie. Wyk Satan!” Op Bester se vraag oor waar Veronica geleer het om so te bid, het Bennie aan Bester gesê voordat die Here sy lewe omgekeer het, was hy deel van die Mafia- en dwelmwêreld. “Vandat die Here in my lewe is, gaan dit baie goed met ons. Ons as gesin is gereeld besig om te bid, Bybel te lees en ons doen saam Bybelstudie tuis. My vrou het baie hard vir my gebid en hierdie twee dogtertjies het soos eendjies agter mamma aangeloop en deur die huis geloop en die Satan bestraf,” het hy vertel. Bester het aan Veronica gesê haar gebede het gewerk. “Dit moes, want die krag in Pretoria-Oos is weer herstel,” het hy geskerts. Luisteraars is aangemoedig om vir Veronica gebedsversoeke te stuur en sy het daarna vir ŉ luisteraar wat ŉ operasie moet ondergaan gebid. Aan die einde van die gebed het sy bygevoeg: “Jesus, help vir oom Martin dat sy hartjie reg is, en maak oom Martin rustig.” “Sy het geweet sy moet vir jou bid,” het Liesl Laurie, voormalige Mej. Suid-Afrika en Bester se mede-omroeper, geskerts. https://www.facebook.com/ernst.botha/videos/10156744117327845/